ET Euroopa Liidu Teataja C 91/15

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 91/11)

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„CAFÉ DE VALDESIA”

ELi nr: DO-PDO-0005-01197 – 30.1.2014

KPN ( X ) KGT ( )

1. Nimetus

„Café de Valdesia”

2. Liikmesriik või kolmas riik

Dominikaani Vabariik

3. Põllumajandustoote või toidu kirjeldus

3.1. Toote liik

Klass 1.8. Aluslepingu I lisas loetletud muud tooted (vürtsid jne)

3.2. Punktis 1 esitatud nimetusele vastava toote kirjeldus

Nimetusega „Café de Valdesia” tähistatakse araabia kohvipuu (Coffea arabica L.) sortide typica ja caturra marja, mis kasvab määratletud geograafilise piirkonna (mis hõlmab provintside Ocoa, Peravia ja San Cristóbal peamisi kohvikasvatuspiirkondi) varjulistes kasvukohtades ning vastab allpool esitatud erinõuetele.

Toodet „Café de Valdesia” võib turule lasta rohelise kohvi, röstitud kohviubade või jahvatatud röstitud kohvina.

Rohelise kohvi füüsikalised omadused: kohvioa mõõde: vähemalt 75 % kohviubadest peab jääma jämedale sõelale nr 17 ning mitte rohkem kui 5 % võib mahtuda läbi sõela nr 16 aukude. Kohvimarjad peavad olema 100 % värskelt korjatud; sellega tagatakse ubade iseloomulik ühtlane hallikas-roheline värvus. Kohviubade nähtav tihedus peab olema vähemalt 675 g/l ja niiskusesisaldus 10,0–11,5 %. Lõpptootel võib olla kõige rohkem 22 puudust 350 g proovi kohta ning mitte rohkem kui üks oluline puudus.

Organoleptilised omadused: maitsmisel peab roheline kohv olema keskmise tugevusega, maheda happesuse ja magusa maitse ning hästi tasakaalustatud maitseomadustega; alates esimesest sõõmust kuni järelmaitse tekkimiseni ei tohi olla negatiivseid maitsenüansse ega võõrmaitseid (puhas maitse). Mõnikord võib tootel olla ka selline eriline omadus nagu pähklit või šokolaadi meenutav lõhn.

Röstitud kohvioad peavad olema järgmiste füüsikaliste ja keemiliste omadustega: kohvioa suur mõõde, eriomane keemiline koostis ja röstimisaste, mis peab alati olema järgmises vahemikus: „café oscuro” [tume] (Espresso, European või High) – maksimum – ja „café medio” [keskmine] (Medium High, American või City) – miinimum – vastab seega röstimisastmele „Tume”, „Keskmiselt tume” või „Keskmine”.

Jahvatatud röstitud kohv peab olema järgmiste füüsikaliste ja keemiliste omadustega: see toode ei pea olema mitte üksnes erilise keemilise koostise ja röstimisastmega, mida on eespool kirjeldatud röstitud kohviubade puhul, vaid sel peab olema ka eriline osakeste suurus, sest jahvatus peab olema „jämedateraline”, „keskmine” või „peeneteraline”.

Organoleptilised omadused: maitsmisel sõltub röstitud kohviubadest ja jahvatatud röstitud kohvist valmistatud joogi maitse röstimisastmest ja sellest tingitud keemilisest koostisest, nagu järgnevalt selgitatud:

i) keskmine röst: a) keskmine keemiline koostis: kofeiin: 1,34 %; õlid: 12,9 %; suhkrud kokku: 3,1 %; klorogeenhapped: 3,98 %; b) organoleptilised omadused: puhas maitse, keskmine tugevus, mahe happesus, magus maitse, hästi tasakaalustatud maitseomadused ning mõnikord pähklit ja šokolaadi meenutav lõhn;

ii) keskmiselt tume röst: a) keskmine keemiline koostis: kofeiin: 1,43 %; õlid: 13,8 %; suhkrud kokku: 3,9 %; klorogeenhapped: 3,03 %; b) organoleptilised omadused: puhas maitse, keskmiselt tugev, keskmine kuni vähene happesus, magus maitse, röstimise järelmaitse ning mõnikord šokolaadi meenutav lõhn;

iii) tume röst: a) keskmine keemiline koostis: kofeiin: 1,12 %; õlid: 15,7 %; suhkrud kokku: 2,8 %; klorogeenhapped: 1,95 %; b) Organoleptilised omadused: puhas maitse, väga tugev, vähene happesus, vürtsikas maitse, püsiv järelmaitse ning mõnikord mõru šokolaadi meenutav lõhn.

3.3. Tooraine (üksnes töödeldud toodete puhul)

Rohelise kohvi saadetised: tooraine on kohvimari, st araabia kohvipuu (Coffea arabica L.) sortide typica ja caturra vili, mis on kasvanud varjulistes kasvukohtades määratletud geograafilise piirkonna keskmiselt 600–1 300 m kõrgusel merepinnast asuvates istandustes, mille regulatiivkomitee ja sertifitseerimisasutus on registreerinud kasutajatena. Tooraine korjatakse siis, kui see on saavutanud täieliku küpsuse, millega välditakse seda, et saagis oleks rohkem kui 2 % tooreid ube; korjamise järel neid märgtöödeldakse (märg etapp ja kuiv etapp).

Röstitud kohvi – kohviubade või jahvatatud kohvi saadetised: tooraine on roheline kohv, mis on sertifitseeritud enne röstimist ja jahvatamist, nii et see vastab kõigile rohelise kohvi suhtes kehtestatud füüsikalistele ja organoleptilistele nõuetele. Sertifitseeritud roheline kohv röstitud kohviubade ja jahvatatud kohvi tootmise toorainena läbib kontrollitud töötlemise, mis hõlmab röstimist, jahvatamist, pakendamist, märgistamist ja pakendamist vastavalt erinõuetele, mis on koostatud selleks, et tagada sertifitseeritud toote füüsikaliste ja organoleptiliste omaduste säilimine.

3.4. Tootmise erietapid, mis peavad toimuma määratletud geograafilises piirkonnas

Toote „Café de Valdesia” kõik tootmisetapid peavad toimuma määratletud geograafilises piirkonnas, kus on sobivad mulla- ja kliimatingimused ning kohvitootmise pikaajaline traditsioon, mis põhineb kinnitatud töötlemisviisidel ja meetoditel. Seepärast tuleb kohviube kasvatada ja töödelda roheliseks kohviks ning rohelist kohvi töödelda röstitud kohviubadeks ja jahvatatud röstitud kohviks määratletud geograafilises piirkonnas.

Pärast seda, kui kaitstud päritolunimetusega toode „Café de Valdesia” on kantud kaitstud päritolunimetuste ja kaitstud geograafiliste tähiste registrisse, võivad registreeritud istandused üleminekumeetmena esimese nelja aasta jooksul kasvatada 10 % muid kui sortide typica ja caturra kohvipuid, tingimusel et need kohvipuud on liigist arabica.

3.5. Sellise toote viilutamise, riivimise, pakendamise jm erieeskirjad, millele registreeritud nimetus viitab

Toode peab olema pakitud ja pakendatud vastavalt järgmistele eeskirjadele, mis on erinevad iga liiki kohvi puhul. Toode ei pea olema pakitud ja pakendatud määratletud geograafilises piirkonnas.

Roheline kohv ja röstitud kohvioad peavad olema pakitud džuudist, sisalist, taimekiust või muust sobivast materjalist kottidesse, mis on kvaliteetsed ning kahjurite- ja lõhnavabad. Lisaks sellele peab röstitud kohviubade kott olema vooderdatud kahjutu inertse isoleermaterjaliga, mis toote ja väliskeskkonna vahelise tõkkena aitab säilitada toote organoleptilisi omadusi. Ekspordiks ettenähtud rohelist kohvi ja röstitud kohviube võib pakkida ka metallist kinnitustega puit- või puidusaadustest valmistatud kastidesse.

Jahvatatud röstitud kohv peab olema vaakumpakendis või pakitud mahutitesse, millel on degaseerimise ventiil. Kui mahutid on ilma nimetatud ventiilita, peab toode olema enne pakendamist degaseeritud. Kohv peab olema pakitud suletud süsteemi, mis hoiab ära kontakti niiskuse ja hapnikuga. Kasutatav pakendimaterjal peab olema läbipaistmatu, vastupidav ja ohutu ning moodustama vajaliku tõkke toote ja väliskeskkonna vahel, nii et toote omadused säiliksid vähemalt kuue kuu jooksul. Toode peab olema pakitud pakendisse, mis on vastupidav ja kahjutu ning milles toode säilib nõuetekohaselt.

3.6. Sellise toote märgistamise erieeskirjad, millele registreeritud nimetus viitab

Rohelise kohvi ja röstitud kohviubade kotid peavad olema tähistatud järgmiselt: „PRODUCTO DE LA REPUBLICA DOMINICANA”; LIIK: „CAFÉ DE VALDESIA DOP”; PARTIINUMBER: –; EKSPORTIJA: (NING EKSPORTIJA KASUTATAV IGA MUU ÄRINIMI KÕNEALUSE KOHVILIIGI PUHUL) ICO-KOOD: –; CAFÉ DE VALDESIA SERTIFITSEERIMISLOGO.

Jahvatatud röstitud kohvi pakendil peab olema märgis, mis muu hulgas peab sisaldama järgmist teavet: tähis „Café de Valdesia DOP”, röstimisaste (mis peab olema: „Café Oscuro” [tume röst], „Café Medio Oscuro” [keskmiselt tume röst] või „Café Medio” [keskmine röst]) ja jahvatus (mis peab olema: „Molienda Gruesa” [jämedateraline jahvatus], „Molienda Media” [keskmine jahvatus] või „Molienda Fina” [peeneteraline jahvatus]), ning „Café de Valdesia” logo peab olema selgelt esitatud pakendi peaküljel.

Jahvatatud röstitud kohvi pakendil peab olema ka trükitud eelnummerdatud garantiipitser. Toote „Café de Valdesia” hispaaniakeelne logo on esitatud alljärgnevalt:

4. Geograafilise piirkonna täpne määratlus

Määratletud geograafiline piirkond asub provintside San Cristóbal, Peravia ja Ocoa kehtivates poliitilistes ja halduspiirides. Kõnealune piirkond hõlmab järgmisi omavalitsusüksusi: San Cristóbal, Villa Altagracia, Yaguate, Bajos de Haina, Cambita Garabitos, San Gregorio de Nigua, Sabana Grande de Palenque ja Los Cacaos (provints San Cristóbal), Baní ja Nizao (provints Peravia) ning San José de Ocoa, Sabana Larga ja Rancho Arriba (provints Ocoa). Määratletud geograafilise piirkonna kogupindala on 288 148,45 ha.

Merepinnast 600–1 300 m kõrgusel asuv kohvimarjade tootmispiirkond asub määratletud geograafilises piirkonnas Kariibi mere saarte kõrgeimate mäetippudega Kesk-Kordiljeeride mäeaheliku lõunaosas. Täpsemalt öeldes asub tootmispiirkond järgmistes omavalitsusüksustes: Villa Altagracia, Cambita Garabitos, Los Cacaos, Baní, San José de Ocoa, Sabana Larga ja Rancho Arriba. Tootmispiirkonna kogupindala on 125 066,98 ha.

5. Seos geograafilise piirkonnaga

5.1. Geograafilise piirkonna eripära

Toote „Café de Valdesia” toorainena kasutatavaid kohvimarju kasvatatakse piirkonnas, mille iseloomulike omaduste tõttu on see ainulaadne kohvipuude kasvukoht, sest seal on ühendatud järgmised tegurid:

i) mulla keemiline koostis: valdavalt happelised ja happelised magneesiumisisaldusega mullad, mille keskmine katioonide vahetuse võime (CEC) ja pH on 4,9–6,8 ning keskmiselt 5,7; kõnealuse vahemiku tõttu eristub kõnealust tüüpi muld naaberpiirkondade muldadest ning see sobib suurepäraselt kohvipuude kasvatamiseks;

ii) mulla füüsikalised omadused: keskmine mullatekstuur on liivane (55 %), 26 % on savimullad ja 18 % liivsavimullad. Seega imenduvad vees lahustuvad toitained juurte kaudu taime kõikidesse osadesse. Õige poorsusega mullast saab hea juurestikuga taim piisava suurusega mullapinnalt kätte nii vee kui ka toitained, mis tagab taime jõudsa kasvu ja korraliku saagi. Tuleb märkida, et Valdesia piirkonna kohvipuud kasvavad varjukattega kasvukohas, kus moodustub kõdunenud lehtedest kiht, millega on istandusele tagatud piisav hulk orgaanilist ainet;

iii) kliima ja orograafia: kasvupiirkonnas valitsevad suhteliselt püsivad kliimatingimused (iseloomulikud on niisked ja väga niisked metsad), mida kahtlemata mõjutavad piirkonna asukoht mägisel alal, keskmine kõrgus merepinnast (600–1 300 m), aasta keskmine temperatuur 20,5 °C ja aasta keskmine sademete hulk – ligikaudu 1 500 mm. Erinevalt muudest Dominikaani Vabariigi kohvikasvatuspiirkondadest on Valdesias riigi väikseim keskmine sademete hulk, kuigi sademed on ühtlaselt jaotunud kogu aasta lõikes.

Merepinnast vähem kui 600 m kõrgusel asuv määratletud piirkonna ülejäänud osa, millel puuduvad kirjeldatud omadused, ei sobi toote „Café de Valdesia” toorainena kasutatavate kohvimarjade kasvatamiseks. Küll aga on see ala tänu päikesekuivatuseks sobivatele kõrgetele temperatuuridele ja ilma nõlvadeta lauskmaale koht, kus toimuvad toote „Café de Valdesia” eri tootmisetapid. Enamus kuivtöötlemis- ja röstimiskäitisi, tehaseid ja muid tööstusrajatisi asuvad Valdesia piirkonnas just sellistel praktilistel kaalutlustel nagu hõlbus juurdepääs peamistele teedele ja turgudele. Selle tulemusena sai just seal alguse kogu riigis ainulaadne, sügavalt juurdunud kohvijahvatamise traditsioon, millega kahtlemata panustatakse lõpptoote kvaliteeti. Korjamisjärgse käsitlemise ja töötlemise käigus kasutatakse oskusteavet, mis on üks osa aja jooksul kujunenud ning ühelt põlvelt järgmisele edasi antud kohalikust kohvikultuurist, millega tagatakse toote jaoks tõeliselt omaste tunnuste säilimine. See oskusteave hõlmab järgmist: optimaalse küpsusastmega kohvimarjade korjamine, märgtöötlus, päikesekuivatus, asjatundlik sortimine ja liigitamine ning spetsiaalse kvaliteedikontrolli raames toimuv röstimine ja jahvatamine. Tänu kõigile selles eripärases geograafilises keskkonnas ühendatud looduslikele ja inimteguritele ongi kujunenud toote „Café de Valdesia” eri nüanssidega ainulaadsed omadused.

5.2. Toote eripära

Rohelisel kohvil on järgmised eriomadused. Erilised füüsikalised omadused: suured kohvioad (vähemalt 75 % kohviubadest peab jääma jämedale sõelale nr 17 ning mitte rohkem kui 5 % võib mahtuda läbi sõela nr 16 aukude). Eriline keemiline koostis: maksimaalsed ja minimaalsed väärtused: kofeiin: 1,13–1,79 % (kuivainest) ja sahharoos: 5,77–8,62 % (kuivainest). Kohviuba ise ning keskmine sahharoosi- ja kofeiinisisaldus on suurem kui see on riigi muudes osades ja samal kõrgusel asuvatel aladel toodetud kohviubade puhul.

Erilised organoleptilised omadused: maitsmisel on roheline kohv keskmise tugevuse, maheda happesuse, magusa maitse ja hästi tasakaalustatud maitseomadustega ning maitse peab olema puhas. Mõnikord võib tootel olla ka selliseid erilisi omadusi nagu pähklit või šokolaadi meenutav lõhn.

Röstitud kohviubade erilised füüsikalised omadused: kohviubade suurus on sama nagu toorainena kasutatavatel rohelistel kohviubadel.

Röstitud kohviubade ja jahvatatud röstitud kohvi keskmine keemiline koostis sõltub röstimisastmest vastavalt järgmistele erinäitajatele:

i) keskmine röst: kofeiin: 1,34 % ja suhkrud kokku: 3,1 %;

ii) keskmiselt tume röst: kofeiin: 1,43 % ja suhkrud kokku: 3,9 %;

iii) tume röst: kofeiin: 1,12 % ja suhkrud kokku: 2,8 %.

Erilised organoleptilised omadused:

i) keskmine röst: mahe happesus, magus maitse, hästi tasakaalustatud maitseomadused ning mõnikord pähklit ja šokolaadi meenutav lõhn;

ii) keskmiselt tume röst: keskmine kuni vähene happesus, magus maitse, röstimise järelmaitse ning mõnikord šokolaadi meenutav lõhn;

iii) tume röst: vähene happesus, vürtsikas maitse, püsiv järelmaitse ning mõnikord mõru šokolaadi meenutav lõhn.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Tänu määratletud geograafilises piirkonnas ühendatud eriliste tegurite koosmõjule on toode „Café de Valdesia” eriliste omadustega, mis eristavad seda kohvi Dominikaani Vabariigi muudes piirkondades toodetud kohvist.

Rohelise kohvi peamine määrav omadus on selle oa suur mõõde. Need kohvioad on suuremad kui riigi muudes osades ja samal kõrgusel asuvatel aladel toodetud kohvioad. Kindlasti on see omadus tingitud sellistest aspektidest nagu temperatuur, sademed, sademete ühtlane jaotus ning kohvimarjade tootmispiirkonna valdavalt happeliste ja happeliste magneesiumisisaldusega muldade pH. Tootmispiirkonna keskmised temperatuurid on vahemikus 16–25 °C, mis võimaldab viljal aeglaselt valmida. Erinevalt Dominikaani Vabariigi muudest kohvikasvatuspiirkondadest on Valdesias riigi väikseim keskmine sademete hulk (keskmiselt 1 500 mm aastas), aga sademed on jaotunud nii, et taimed saavad niiskust just siis, kui seda on kõige rohkem vaja (pärast õitsemist ja vahetult enne korjamist) – sel on määrav mõju taime arengule ning järelikult ka viljale ja selle koostisosadele.

Teine oluline tegur on otsene proportsionaalne suhe kohvioa mõõtme ja organoleptilise kvaliteedi vahel (mida suurem uba, seda kõrgem organoleptiline kvaliteet) – see on tingitud piirkonna klimaatilistest tingimustest (temperatuur, sademed ja hooajaline laad) ning mulla füüsikalistest ja keemilistest omadustest. Keskmise katioonide vahetuse võimega happelised ja happelised magneesiumisisaldusega mullad moodustavad füüsikalis-keemilise ühenduse, mille puhul kohvipuud omastavad toitainete molekule sel viisil, et vili sisaldab koostisosi, mis tingivad kohvi degusteerimisel ja üldiselt tarbimisel tajutavad iseloomulikud omadused. Mulla toitainete ja kohvipuu vahel toimuva molekulidevahelise elektrilise reaktsiooni tulemusena omastatavate toitainete tasemel on otsene ja tugev seos pH-ga. Järelikult on toote „Café de Valdesia” keemilises koostises suurem kogus sahharoosi ja kofeiini, andes viljale magusa ja pähklise maitse ning šokolaadi meenutav lõhna, mis on ilmne kohvi organoleptilises profiilis. Tänu kohalikule kohvitootmise traditsioonile (kasvatamine, jahvatamine ja toote „Café de Valdesia” töötlemine) säilib ka toote ainuomane kvaliteet.

Röstimisprotsess mõjutab tugevalt nende kohviubade keemilist koostist ning otsest proportsionaalset suhet kohvioa mõõtme ja tüüpiliste organoleptiliste omaduste vahel. Kohvioa mõõde mõjutab organoleptilisi omadusi, sest röstimisprotsessis kuumusega kokku puutuv kohvioa pind on suurem. Kui kohvioad on suuremad ja ühtlaste mõõtmetega, on kuumusega kokku puutuv pind suurem ja nii on partiis vähem kõrvetatud kohviube. Selle tulemusel on keemiliste koostisosade pürolüüs ühtlasem, mis tagab eri degusteerimiskordadel ühtlasema kohvikeeduse. Röstimisastme abil on võimalik määrata töödeldud toote füüsikalisi, keemilisi ja organoleptilisi omadusi – see nõuab töötlemisoskusi ja tehnilisi võtteid, mille määratletud geograafilise piirkonna röstimismeistrid on täiuslikkuseni lihvinud.

Viide spetsifikaadi avaldamisele

(Viitemääruse artikli 6 lõike 1 teine lõik)

http://valdesia.com/wp-content/uploads/2015/08/Pliego_condiciones_Denominacion_Origen_Protegida_2015-B.pdf

(1) ELT L 343, 14.12.2012, lk 1.